མི་དེ་ཐད་གར་ང་ཚོའི་ཕྱོགས་སུ་བསྙེགས་ནས་ཡོང་གིན་འདུག་པས་ང་ཚོ་དེ་གར་བསྡད་ནས་མི་དེའི་བཟོ་ལྟར་བལྟས།ཁོའི་ལུས་ལ་ཕྱི་མར་རས་ལྷན་ཡོད་པའི་པགས་པའི་ལྭ་རིང་ཞིག་གོན་ཡོད་པ་དེར་སྐ་རགས་བཅིངས་མི་འདུག་ཅིང་།མགོ་ལ་ནོར་གྱི་ཀོ་བས་བཟོས་པ་ལྟ་བུའི་ཞྭ་མོ་ཞིག་གོན་ཡོད་པ་དེར་རྣ་ཅོག་ལེབ་མོ་གཉིས་ཀེ་རེར་ལངས་ཏེ་རྭ་ཅོ་ཞིག་དང་འདྲ་བས་ང་ཚོ་ཚང་མས་བཟོད་མ་ཐུབ་པར་བགད་པ་ཡིན།མི་དེ་ཧ་ཅང་ཐག་རིང་བའི་ས་ནས་ཡོང་སྟེ་ཐང་ཆད་ཡོད་པ་འདྲ།དབུགས་ཧལ་ཧལ་ངང་ཡོང་སྟེ་ང་ཚོའི་གམ་དུ་ཐོན་འཕྲལ་གདོང་ལ་འཛུམ་ཞིག་ལངས་ཏེ་སར་བཙོག་ཅིང་།ཁྱོད་ཚོ་བདེ་མོ་ཡིན་ནམ་ཟེར་ཞོར་ཞོན་རྟའི་སྲབ་མདའ་གློད་དེ་རྩྭ་རུ་ཡན་དུ་བཅུག་སོང་།